b'\n_START_ARTICLE_\nBunraku\n_START_PARAGRAPH_\nBunraku (jap. \xe6\x96\x87\xe6\xa5\xbd), dar \xc5\xbeinomas kaip ningy\xc5\x8d j\xc5\x8druri (jap. \xe4\xba\xba\xe5\xbd\xa2\xe6\xb5\x84\xe7\x91\xa0\xe7\x92\x83), yra tradicinio japoni\xc5\xa1ko l\xc4\x97li\xc5\xb3 teatro \xc5\xa1aka, susiformavusi Osakoje 1684 m. Bunraku pasirodyme dalyvauja trij\xc5\xb3 tip\xc5\xb3 artistai: ningy\xc5\x8dtsukai arba ningy\xc5\x8dzukai l\xc4\x97lininkai, taju giedotojai ir \xc5\xa1amisen grojantys muzikantai. Kartais naudojami papildomi instrumentai, tokie kaip, taiko b\xc5\xabgnai, kiti mu\xc5\xa1amieji instrumentai, fleitos._NEWLINE_Tiksliausias terminas, apib\xc5\xabdinantis tradicin\xc4\xaf l\xc4\x97li\xc5\xb3 teatr\xc4\x85 Japonijoje, yra ningy\xc5\x8d j\xc5\x8druri (jap. \xe4\xba\xba\xe5\xbd\xa2\xe6\xb5\x84\xe7\x91\xa0\xe7\x92\x83). Ta\xc4\x8diau d\xc4\x97ka XIX a. Osakoje Uemuros Bunrakuken atidaryto teatro \xc5\xa1i l\xc4\x97li\xc5\xb3 tearto \xc5\xa1aka buvo pavadinta bunraku teatru. Dainavimas ir grojimas \xc5\xa1amisen, bendrai vadinamas joruri, o i\xc5\xa1 japon\xc5\xb3 kalbos i\xc5\xa1verstas \xc5\xbeodis ningy\xc5\x8d rei\xc5\xa1kia \xe2\x80\x9el\xc4\x97l\xc4\x97\xe2\x80\x9c.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 Japonijos ra\xc5\xa1ytiniuose \xc5\xa1altiniuose bunraku minimas XI a. Gatv\xc4\x97s l\xc4\x97li\xc5\xb3 teatrai, galimai kil\xc4\x99 i\xc5\xa1 Centrin\xc4\x97s Azijos, vadinami kugutsumawashi, \xc4\xafsik\xc5\xabr\xc4\x97 Avad\xc5\xbeio saloje, kur ir gim\xc4\x97 bunraku id\xc4\x97ja. Tuo metu budist\xc5\xb3 vienuoliai jau buvo \xc5\xbeinomi d\xc4\x97l istorini\xc5\xb3 pasakojim\xc5\xb3 giedojimo akomponuojant pana\xc5\xa1iam \xc4\xaf liutni\xc4\x85 japoni\xc5\xa1kam instrumentui bivai. Ta\xc4\x8diau XVI a. \xc4\xaf Japonij\xc4\x85 atkeliavo naujas styginis muzikos instrumentas \xe2\x80\x93 \xc5\xa1amisen, kuris greitai pakeit\xc4\x97 iki tol naudot\xc4\x85 biv\xc4\x85. \xc5\xa0amisen grojama su brauktuku, vadinamu ba\xc4\x8di. Giedojimas ir akomponavimas \xc5\xa1amisen leido susiformuoti naujam giedojimo stiliui, dabar \xc5\xbeinomam kaip joruri. Kugutsumawashi l\xc4\x97linink\xc5\xb3 pasirodymai gatv\xc4\x97se ir j\xc5\x8druri giedojimas XVI a. susijung\xc4\x97 ir tapo bunraku._NEWLINE_Bunraku buvo ypa\xc4\x8d populiarus XVII a. ir XVIII a. pirmoje pus\xc4\x97je. J\xc4\xaf labiausiai pam\xc4\x97go pras\xc4\x8diokai, nes bunraku teatro siu\xc5\xbeetas buvo artimesnis j\xc5\xb3 gyvenimui negu no teatro dramos. Ta\xc4\x8diau greitai bunraku \xc5\xa0ekspyru vadinamas dramaturgas \xc4\x8cikamacu Mondzaemon (\xe8\xbf\x91\xe6\x9d\xbe \xe9\x96\x80\xe5\xb7\xa6\xe8\xa1\x9b\xe9\x96\x80) visk\xc4\x85 pakeit\xc4\x97 para\xc5\xa1\xc4\x99s kelet\xc4\x85 labai garsi\xc5\xb3 pjesi\xc5\xb3, tarp j\xc5\xb3 ir \xe2\x80\x9eSavi\xc5\xbeudyb\xc4\x97s i\xc5\xa1 meil\xc4\x97s Sonedzakyje\xe2\x80\x9c. Jis i\xc5\xa1vyst\xc4\x97 bunraku nuo valstie\xc4\x8di\xc5\xb3 pramogos formos iki sud\xc4\x97tingo, ritualizuoto spektaklio i\xc5\xa1silavinusiai visuomenei. \xc4\x8cikamacu Mondzaemon ra\xc5\xa1\xc4\x97 pjeses apie paprastus \xc5\xbemones ir j\xc5\xb3 pastangas suderinti socialinius \xc4\xafsipareigojimus ir \xc5\xbemogi\xc5\xa1k\xc4\x85sias emocijas. Jo darb\xc5\xb3 d\xc4\x97ka, \xc5\xa1eimynin\xc4\x97s dramos tapo m\xc4\x97gstamiausia bunraku spektakli\xc5\xb3 tema. Jis taip pat dirbo kartu su \xc5\xbeinomu spektakli\xc5\xb3 giedotoju Takemoto Gidaju (\xe7\xab\xb9\xe6\x9c\xac \xe7\xbe\xa9\xe5\xa4\xaa\xe5\xa4\xab, Takemoto Gidayu). Gidaju d\xc4\x97ka susiformavo re\xc4\x8dituojan\xc4\x8dio naratoriaus stilius, kuris pasirodym\xc5\xb3 metu naudojamas iki \xc5\xa1iol. Vard\xc4\x85 Gidayu sutrumpinus \xc4\xaf Tay\xc5\xab, tai tapo teminu apib\xc5\xabdinan\xc4\x8diu visus joruri giedotojus. Giedojan\xc4\x8di\xc5\xb3 Tay\xc5\xab niekada nebuvo matyti, iki 1705 m., kada Gidayu nusprend\xc4\x97 giedoti tiesiai prie\xc5\xa1ais auditorij\xc4\x85, kas tuo metu buvo palaikyta tikra revoliucija ir nusi\xc5\xbeengimui teatro taisykl\xc4\x97ms. Tai buvo prad\xc5\xbeia bunraku tapimo vizualizaciniu spektakliu. XVIII a. pirmoje pus\xc4\x97je bunraku t\xc4\x99s\xc4\x97 spart\xc5\xb3 vystym\xc4\x85si. L\xc4\x97l\xc4\x97s \xc4\xafgavo judan\xc4\x8dias akis, antakius, aki\xc5\xb3 vokus, burnas ir rankas. Jas judinti dabar reik\xc4\x97jo ne be vieno, bet trij\xc5\xb3 \xc5\xbemoni\xc5\xb3, o \xc5\xa1amisen muzikantai ir Tay\xc5\xab giedoriai buvo matomi \xc5\xbei\xc5\xabrov\xc5\xb3._NEWLINE_Kabuki teatras ir bunraku vyst\xc4\x97si ir konkuravo vienas su kitu. Kabuki aktoriai m\xc4\x97gd\xc5\xbeiojo l\xc4\x97l\xc4\x97s ir joruri giesmes, tuo tarpu bunraku imitavo kabuki stiliaus pasirodymus. XVIII a. viduryje kabuki teatras pranoko bunraku ir \xc5\xa1is pama\xc5\xbeu \xc4\x97m\xc4\x97 prarasti populiarum\xc4\x85 ir trauk\xc4\x85. Po Antrojo pasaulinio karo \xc5\xa1is teatras beveik visi\xc5\xa1kai i\xc5\xa1nyko. Dabar bunraku i\xc5\xa1gyvena tik valstyb\xc4\x97s globos ir keleto nauj\xc5\xb3 bunraku teatro sali\xc5\xb3 atidarymo d\xc4\x97ka.\n_START_SECTION_\nL\xc4\x97lininkai\n_START_PARAGRAPH_\nBunraku l\xc4\x97l\xc4\x97s yra kitokios nei visos kitos naudojamos l\xc4\x97li\xc5\xb3 teatre. Kiekvien\xc4\x85 l\xc4\x97l\xc4\x99 valdyti reikia trij\xc5\xb3 asmen\xc5\xb3. Galv\xc4\x85 valdo omo-zukai arba galvos l\xc4\x97lininkas. L\xc4\x97lininkas valdo galv\xc4\x85 kaire ranka laikant lazd\xc4\x85 su svirtimis, o de\xc5\xa1ine ranka valdoma l\xc4\x97l\xc4\x97s taip pat de\xc5\xa1in\xc4\x97 ranka. Hidari-zukai arba kairiosios rankos l\xc4\x97lininkas, naudoja de\xc5\xa1in\xc4\x99 rank\xc4\x85 valdyti l\xc4\x97l\xc4\x97s kair\xc4\x99 rank\xc4\x85. Ashi-zukai arba koj\xc5\xb3 l\xc4\x97lininkas, abejomis rankomis valdo l\xc4\x97l\xc4\x97s kojas._NEWLINE_Jei visi trys l\xc4\x97lininkai nedirba sinchroni\xc5\xa1kai, l\xc4\x97l\xc4\x97s judesiai atrodo nenat\xc5\xabral\xc5\xabs ir l\xc4\x97l\xc4\x97 neatrodo atgijusi. Galvos l\xc4\x97lininko kair\xc4\x97 ranka, kuri i\xc5\xa1laiko vis\xc4\x85 l\xc4\x97l\xc4\x97s svor\xc4\xaf, yra kaip l\xc4\x97l\xc4\x97s stuburas, kuris suteikia l\xc4\x97lei gyvyb\xc4\x99 spektaklio metu._NEWLINE_Kad netrukdyt\xc5\xb3 kair\xc4\x97s rankos l\xc4\x97lininkui, galvos l\xc4\x97lininkas avi specialias klumpes auk\xc5\xa1tu padu. Didel\xc4\x97 l\xc4\x97l\xc4\x97 gali siekti iki 150 cm auk\xc5\xa1\xc4\x8dio, o ma\xc5\xbeesn\xc4\x97 gali b\xc5\xabti iki 120 m auk\xc5\xa1\xc4\x8dio. Priklausomai nuo l\xc4\x97l\xc4\x97s dyd\xc5\xbeio, klumpi\xc5\xb3 pad\xc5\xb3 auk\xc5\xa1tis varijuoja nuo 20 cm iki 50 cm. _NEWLINE_Visi trys l\xc4\x97l\xc4\x99 valdantys l\xc4\x97lininkai yra matomi pasirodymo metu. Tai sudaro kli\xc5\xab\xc4\x8di\xc5\xb3 \xc5\xbei\xc5\xabrint spektakl\xc4\xaf. D\xc4\x97l \xc5\xa1ios prie\xc5\xbeasties kilo mintis l\xc4\x97lininkus aprengti juodais drabu\xc5\xbeiais ir u\xc5\xbedengti j\xc5\xb3 veidus \xe2\x80\x93 kurogo. Da\xc5\xbenai juoda spalva simbolizuoja neb\xc5\xabt\xc4\xaf, tod\xc4\x97l bunraku pritaik\xc4\x97 tu\xc5\xa1tumos id\xc4\x97j\xc4\x85 aprengdami l\xc4\x97lininkus juodai, neigdami j\xc5\xb3 buvim\xc4\x85 ant scenos pasirodymo metu. Ta\xc4\x8diau, jei l\xc4\x97l\xc4\x97 yra valdoma tikr\xc5\xb3 meistr\xc5\xb3 yra su\xc5\xbeadinamas smalsumas matyti, kas j\xc4\x85 i\xc5\xa1 tikr\xc5\xb3j\xc5\xb3 valdo. D\xc4\x97l \xc5\xa1ios prie\xc5\xbeasties kilo de-zukai sumanymas \xe2\x80\x93 l\xc4\x97lininkai apsireng\xc4\x99 juodai, bet neu\xc5\xbedengtais veidais._NEWLINE_Da\xc5\xbenai galvos l\xc4\x97lininkai vietoj tradicini\xc5\xb3 juod\xc5\xb3 kurogo drabu\xc5\xbei\xc5\xb3, b\xc5\xabna apsireng\xc4\x99 tradicinius kimono su savo \xc5\xa1eimos herbu moncuki ir \xc4\xaf sijon\xc4\x85 pana\xc5\xa1ias kelnes hakama.\n_START_SECTION_\nL\xc4\x97l\xc4\x97s\n_START_PARAGRAPH_\nL\xc4\x97li\xc5\xb3 auk\xc5\xa1tis varijuoja nuo 120 cm iki 150 cm, o svoris nuo 3kg iki 10kg. Galvos yra tu\xc5\xa1\xc4\x8diavidur\xc4\x97s ir da\xc5\xbeniausiai i\xc5\xa1skaptuotos i\xc5\xa1 med\xc5\xbeio. Jos yra pritvirtintos prie lazdos, kuria yra valdomas l\xc4\x97l\xc4\x97s k\xc5\xabnas. Lazda \xc4\xafmontuojama \xc4\xaf lent\xc4\x85, kuri taip pat yra pe\xc4\x8di\xc5\xb3 linijos kont\xc5\xabras. Audeklo juostos u\xc5\xbededamos ant pe\xc4\x8di\xc5\xb3 linijos lentos priekio bei nugaros ir sujungiamos bambukiniais \xc5\xbeiedais. Norint sukurti pe\xc4\x8di\xc5\xb3 apvalumus, prie pe\xc4\x8di\xc5\xb3 linijos lentos pritvirtinami augalo liufos gabalai. L\xc4\x97l\xc4\x97s rankos ir kojos pritvirtinamos virvel\xc4\x97mis prie pe\xc4\x8di\xc5\xb3 linijos lentos, ta\xc4\x8diau l\xc4\x97l\xc4\x97s vaizduojan\xc4\x8dios moteris, da\xc5\xbeniausiai koj\xc5\xb3 neturi.Tod\xc4\x97l koj\xc5\xb3 l\xc4\x97lininkas \xc4\xafsikimba \xc4\xaf juostas apa\xc4\x8dioje ir imituoja l\xc4\x97l\xc4\x97s kojas ir j\xc5\xb3 jud\xc4\x97jim\xc4\x85.\n_START_SECTION_\nKostiumai\n_START_PARAGRAPH_\nL\xc4\x97l\xc4\x97s kostiumas susidaro i\xc5\xa1 apatinio sluoksnio juban, vidinio kimono kitsuke, \xc5\xa1varko haori arba vir\xc5\xa1utin\xc4\x97s kimono dalies uchikake, apykakl\xc4\x97s eri ir dir\xc5\xbeo obi. Kad l\xc4\x97l\xc4\x97s drabu\xc5\xbeiai atrodyt\xc5\xb3 nat\xc5\xabraliai, jie lengvai prikam\xc5\xa1omi medviln\xc4\x97s. Kostiumo nugaroje yra skyl\xc4\x97s, kur \xc4\xafki\xc5\xa1us rankas l\xc4\x97lininkai gali valdyti l\xc4\x97l\xc4\x99. Kiekvienam pasirodymui kostium\xc5\xb3 specialistai i\xc5\xa1 daugyb\xc4\x97s ra\xc5\xa1t\xc5\xb3 ir spalv\xc5\xb3 i\xc5\xa1renka kostiumus ir nusprend\xc5\xbeia, kuri\xc4\x85 l\xc4\x97l\xc4\x99 kaip aprengti. Kostiumo komplektas, kur\xc4\xaf i\xc5\xa1renka specialistai yra siun\xc4\x8diamas l\xc4\x97lininkams. Gavus l\xc4\x97l\xc4\x97s kostium\xc4\x85 l\xc4\x97lininkai patys j\xc4\x85 aprengia, tai vadinama koshirae. Kadangi kostiumai ant scenos yra valdomi rankomis, jie susitepa, praranda ry\xc5\xa1kias spalvas ir i\xc5\xa1sine\xc5\xa1ioja. Tod\xc4\x97l kostium\xc5\xb3 meistrams reikia juos atitinkamai pri\xc5\xbei\xc5\xabr\xc4\x97ti, neretai sutaisyti ar paruo\xc5\xa1ti visai naujus kostiumus l\xc4\x97l\xc4\x97ms.\n_START_SECTION_\nGalvos\n_START_PARAGRAPH_\nBunraku teatre naudojam\xc5\xb3 l\xc4\x97li\xc5\xb3 galvos kashira yra skirstomos \xc4\xaf vyri\xc5\xa1kas ir moteri\xc5\xa1kas. V\xc4\x97liau jos klasifikuojamos pagal am\xc5\xbei\xc5\xb3, socialin\xc4\xaf status\xc4\x85, i\xc5\xa1skirtinius veik\xc4\x97jo charakterio bruo\xc5\xbeus. Kiekviena galva turi vard\xc4\x85, kuris suteikiamas pagal veik\xc4\x97jo ypatingas savyb\xc4\x97s._NEWLINE_Skirtinguose spektakliuose gali b\xc5\xabti naudojamos tos pa\xc4\x8dios l\xc4\x97li\xc5\xb3 galvos, jei jos atitinka spektaklio veik\xc4\x97j\xc5\xb3 charakterius. Neretai norint pritaikyti l\xc4\x97l\xc4\x97s galv\xc4\x85 naujam veik\xc4\x97jui, ji yra perda\xc5\xbeoma, kad \xc4\xafgaut\xc5\xb3 reikiam\xc4\x85 odos ton\xc4\x85 arba yra pakei\xc4\x8diamas perukas._NEWLINE_Neretai galvos yra kuriamos konkre\xc4\x8diam veik\xc4\x97jui spektaklyje, o i\xc5\xa1 j\xc5\xb3 keletas yra naudojamos vaik\xc5\xb3 rol\xc4\x97ms ir kitoms l\xc4\x97l\xc4\x97ms, kurias valdo tik vienas l\xc4\x97lininkas \xe2\x80\x93 tsume-ningyo. _NEWLINE_Bunraku l\xc4\x97li\xc5\xb3 galvos yra galv\xc5\xb3 meistro kashira tanto atsakomyb\xc4\x97. Jis galvas paruo\xc5\xa1ia ir jei reikia, perda\xc5\xbeo prie\xc5\xa1 kiekvien\xc4\x85 pasirodym\xc4\x85. L\xc4\x97li\xc5\xb3 galv\xc5\xb3 meistro darbas taip pat apima ir virveli\xc5\xb3 ir l\xc4\x97l\xc4\x97s aki\xc5\xb3 ir burnos svir\xc4\x8di\xc5\xb3 patikrinimas. Jei meistras randa bent menkiausi\xc4\x85 tr\xc5\xabkum\xc4\x85, gedimas turi b\xc5\xabti i\xc5\xa1kart pa\xc5\xa1alintas.\n_START_SECTION_\nPerukai\n_START_PARAGRAPH_\nBunraku l\xc4\x97li\xc5\xb3 perukai yra vadinami kazura. \xc5\xa0ukuosena yra parenkama i\xc5\xa1 keli\xc5\xb3 pagrindini\xc5\xb3 \xc5\xa1ukuosen\xc5\xb3 tip\xc5\xb3 pagal veik\xc4\x97jo charakter\xc4\xaf spektaklyje. Parinkti tinkam\xc4\x85 \xc5\xa1ukuosen\xc4\x85 yra peruk\xc5\xb3 meistr\xc5\xb3 \xe2\x80\x93 tokoyama, darbas. Jie kiekvienai rolei kuria tinkam\xc4\x85 \xc5\xa1ukuosen\xc4\x85, remdamiesi pagrindiniais naudojamais stiliais, vadinam\xc4\x85 keppatsu. Tokoyama ne tik formuoja l\xc4\x97li\xc5\xb3 plaukus, bet ir kuria naujus perukus, prie varini\xc5\xb3 plok\xc5\xa1teli\xc5\xb3 pritvirtindami plaukus. Perukams da\xc5\xbeniausiai yra naudojami \xc5\xbemogaus plaukai, ta\xc4\x8diau kartais norint sukurti puo\xc5\xa1nesn\xc4\x99 \xc5\xa1ukuosen\xc4\x85, kuriai reikia daugiau plauk\xc5\xb3, naudojami jako uodegos plaukai. Baigus peruk\xc4\x85, jis atsargiai pritvirtinamas prie l\xc4\x97l\xc4\x97s galvos. Kadangi labai lengva sutepti \xc5\xa1vie\xc5\xbeiai da\xc5\xbeytus l\xc4\x97li\xc5\xb3 veidus, kuriant \xc5\xa1ukuosenas vietoj aliej\xc5\xb3 naudojamas vanduo arba bi\xc4\x8di\xc5\xb3 va\xc5\xa1kas bintsuke.\n_START_SECTION_\nL\xc4\x97li\xc5\xb3 daiktai\n_START_PARAGRAPH_\nKaip ir kiekviename spektaklyje veik\xc4\x97jai s\xc4\x85veikauja su \xc4\xafvairiais objektais. Bunraku teatre naudojamos smulkios dekoracijos, kurios l\xc4\x97linink\xc5\xb3 d\xc4\x97ka pasirodymo metu yra naudojamos atgijusi\xc5\xb3 l\xc4\x97li\xc5\xb3. Tai yra daiktai, kuriuos l\xc4\x97l\xc4\x97s \xe2\x80\x9elaiko\xe2\x80\x9c rankose ar yra pritvirtinti prie j\xc5\xb3 k\xc5\xabn\xc5\xb3: kardai, nosinait\xc4\x97s, \xc5\xbeibintai. Naudojami ir kiti objektai, pvz., lai\xc5\xa1kai, kurie yra supl\xc4\x97\xc5\xa1omi ir i\xc5\xa1metami pasirodymo metu. Visos dekoracijos ir nedidelio dyd\xc5\xbeio, kad naudojant jas kartu su l\xc4\x97l\xc4\x97mis, viskas atrodyt\xc5\xb3 kuo nat\xc5\xabraliau. Tuo tarpu v\xc4\x97duokl\xc4\x97s yra naudojamos nat\xc5\xabralaus dyd\xc5\xbeio, ta\xc4\x8diau jos neatrodo pernelyg grem\xc4\x97zdi\xc5\xa1kos ar netinkamos pasirodymams. Dekoracij\xc5\xb3 meistrai prie\xc5\xa1 kiekvien\xc4\x85 pasirodym\xc4\x85 paruo\xc5\xa1ia ir naujas dekoracijas. Apgadintos dekoracijos yra sutaisomos, da\xc5\xbeniausiai gaminamos naujos. Pasirodymo metu pradedantieji l\xc4\x97lininkai atne\xc5\xa1a dekoracijas i\xc5\xa1 persirengimo kambari\xc5\xb3 ir perduoda l\xc4\x97les valdantiems l\xc4\x97lininkams.\n_START_SECTION_\nMuzika\n_START_PARAGRAPH_\nBunraku spektaklio metu l\xc4\x97lininkai, giedotojai ir muzikantai privalo bendradarbiauti. Tik dirbdami kartu giedotojai taju ir muzikantai sukuria tikr\xc4\x85 tradicin\xc4\x99 japoni\xc5\xa1k\xc4\x85 muzik\xc4\x85 naudojam\xc4\x85 l\xc4\x97li\xc5\xb3 teatro pasirodymuose. Labai svarbi harmonija tarp giedotojo ir muzikanto, nes tai parodo j\xc5\xb3 tikr\xc4\x85j\xc4\xaf \xc4\xafna\xc5\xa1\xc4\x85 \xc4\xaf pasirodym\xc4\x85. Scenos \xc5\xa1one esantis taju fizi\xc5\xa1kai demonstruoja kiekvieno veik\xc4\x97jo veido i\xc5\xa1rai\xc5\xa1kas. Jei reikia pavaizduoti kelet\xc4\x85 veik\xc4\x97j\xc5\xb3 vienu metu, taju nenat\xc5\xabraliai pabr\xc4\x97\xc5\xbeia veik\xc4\x97j\xc5\xb3 veido i\xc5\xa1rai\xc5\xa1kas, j\xc5\xb3 emocijas ir balsus. Tai daroma ir norint \xc5\xbei\xc5\xabrovams pabr\xc4\x97\xc5\xbeti emocinius pasirodymo aspektus. Bunraku pasirodymo metu naudojama ir pati did\xc5\xbeiausia ir \xc5\xbeemiausius tonus i\xc5\xa1gaunanti \xc5\xa1amisen. Taip pat naudojamos fleitos, tokios kaip \xc5\xa1iakuha\xc4\x8dis, koto ir kiti mu\xc5\xa1amieji instrumentai.\n_START_SECTION_\nMuzikant\xc5\xb3 scena (Yuka)\n_START_PARAGRAPH_\nTai pagalbin\xc4\x97 scena, kuri yra i\xc5\xa1si\xc5\xa1ovusi \xc4\xaf \xc5\xbei\xc5\xabrov\xc5\xb3 sal\xc4\x99 de\xc5\xa1in\xc4\x97je pus\xc4\x97je. Pagalbin\xc4\x97je scenoje yra \xc4\xafmontuoja judanti platforma, ant kurios s\xc4\x97di giedotojas ir \xc5\xa1amisen grojantis asmuo. Kai jie baigia pasirodym\xc4\x85 platforma apsisuka ir artistai yra gr\xc4\x85\xc5\xbeinami \xc4\xaf u\xc5\xbekulisius, o j\xc5\xb3 viet\xc4\x85, jei reikia, u\xc5\xbeima kiti artistai.\n_START_SECTION_\nPertvaros (Tesuri) ir duob\xc4\x97\n_START_PARAGRAPH_\nPagrindin\xc4\x97 scena yra pertvaromis tesuri suskirstyta \xc4\xaf tris dalis. Vidurin\xc4\x97 scenos dalis yra vadinama duobe. Ji yra \xc5\xbeemiau negu ar\xc4\x8diausiai \xc5\xbei\xc5\xabrov\xc5\xb3 esanti scenos dalis, tod\xc4\x97l ten stovi l\xc4\x97lininkai. Kai l\xc4\x97lininkai judina l\xc4\x97l\xc4\x97s, jos juda ar\xc4\x8diausiai \xc5\xbei\xc5\xabrov\xc5\xb3 esan\xc4\x8dia scenos dalimi, tod\xc4\x97l atrodo, kad jos i\xc5\xa1 ties\xc5\xb3 eina scena. Pastatai yatai arba pie\xc5\xa1tinis fonas kakiwari yra pritvirtintas prie toliausiai esan\xc4\x8dio atitvaro scenos gilumoje.\n_START_SECTION_\nMa\xc5\xbeosios u\xc5\xbeuolaidos (Komaku) ir pasl\xc4\x97pti kambariai (Misuuchi)\n_START_PARAGRAPH_\n\xc5\xbdvelgiant i\xc5\xa1 \xc5\xbei\xc5\xabrovo perspektyvos, scenos kair\xc4\x97 pus\xc4\x97 yra vadinama shimote, o de\xc5\xa1in\xc4\x97 \xe2\x80\x93 kamite. L\xc4\x97lininkai su l\xc4\x97l\xc4\x97mis pasirodo pro nedideles juodas u\xc5\xbeuolaidas abiejuose scenos galuose. Pasl\xc4\x97pti kambariai yra vir\xc5\xa1 ma\xc5\xbe\xc5\xb3j\xc5\xb3 u\xc5\xbeuolaid\xc5\xb3. Kad publika nematyt\xc5\xb3, kas yra \xc5\xa1iuose kambariuose, juos dengia bambukin\xc4\x97s u\xc5\xbeuolaidos, \xc5\xbdi\xc5\xabrov\xc5\xb3 de\xc5\xa1in\xc4\x97je esan\xc4\x8diame pasl\xc4\x97ptame kambaryje yra jauni giedotojai ir nepatyr\xc4\x99 \xc5\xa1amisen artistai. \xc5\xbdi\xc5\xabrov\xc5\xb3 kair\xc4\x97je esan\xc4\x8diame pasl\xc4\x97ptame kambaryje yra ma\xc5\xbeo orkestro, vadinamo hayashi, nariai, kurie groja fleitomis, mu\xc5\xa1amaisiais instrumentais, kelia fono garsus, tokius kaip: v\xc4\x97jas, lietus, upelio \xc4\x8diurlenimas.\n_START_SECTION_\nBunraku dabar\n_START_PARAGRAPH_\nIki XIX a. prad\xc5\xbeios bunraku u\xc5\xbesiiman\xc4\x8di\xc5\xb3 trupi\xc5\xb3 buvo keli \xc5\xa1imtai. Ne visos jos buvo profesionalios, didel\xc4\x97 dalis trupi\xc5\xb3 buvo m\xc4\x97g\xc4\x97jai ar tik trumpai pasimok\xc4\x99 bunraku meno. _NEWLINE_Dauguma rodom\xc5\xb3 pjesi\xc5\xb3 yra para\xc5\xa1ytos XVIII a. D\xc4\x97l \xc5\xa1ios prie\xc5\xbeasties, spektaklio metu vartojama kalba gali visi\xc5\xa1kai skirtis nuo \xc5\xa1iuo metu vartojamos japon\xc5\xb3 kalbos. Pastaraisiais metais stengtasi pakeisti sen\xc4\x85j\xc4\x85 japon\xc5\xb3 kalb\xc4\x85 nauj\xc4\x85ja, bet tai buvo priimta gana prie\xc5\xa1taringai. Teigiama, kad vartojant \xc5\xa1iuolaikin\xc4\x99 japon\xc5\xb3 kalb\xc4\x85 bunraku spektaklyje b\xc5\xabt\xc5\xb3 nusi\xc5\xbeengiama atskirties, tarp realaus pasaulio ir spektaklio b\xc5\xabtinybei ir \xc5\xa1is menas prarast\xc5\xb3 savo savit\xc4\x85 \xc5\xbeaves\xc4\xaf._NEWLINE_Osakos mieste 1984 m. \xc4\xafkurtas Nacionalinis bunraku teatras, kur\xc4\xaf palaiko ir Japonijos vyriausyb\xc4\x97. \xc5\xa0iame pastate taip pat yra galerija, archyvini\xc5\xb3 film\xc5\xb3 rodymo sal\xc4\x97, biblioteka. Nacionalinis bunraku teatras rengia bent penkis pasirodymus per metus. Spektakliai i\xc5\xa1d\xc4\x97liojami taip, kad po dviej\xc5\xb3 ar trij\xc5\xb3 savai\xc4\x8di\xc5\xb3 pasirodym\xc5\xb3 Osakoje, trup\xc4\x97 gal\xc4\x97t\xc5\xb3 atlikti pasirodym\xc4\x85 Nacionaliniame teatre Tokijuje. Nacionalinis bunraku teatras neretai rengia pasirodymus ir kituose miestuose bei u\xc5\xbesienyje._NEWLINE_2008 m. bunraku \xc4\xafra\xc5\xa1ytas \xc4\xaf UNESCO Reprezentatyv\xc5\xb3j\xc4\xaf \xc5\xbemonijos nematerialaus kult\xc5\xabros paveldo s\xc4\x85ra\xc5\xa1\xc4\x85. Po Antrojo pasaulinio karo trupi\xc5\xb3 skai\xc4\x8dius nukrito iki ma\xc5\xbeiau negu 40, dauguma j\xc5\xb3 pasirodydavo vos kelet\xc4\x85 kart\xc5\xb3 per metus, da\xc5\xbenai tiesiog vietini\xc5\xb3 festivali\xc5\xb3 metu. Ta\xc4\x8diau keletas trupi\xc5\xb3 t\xc4\x99s\xc4\x97 aktyvias gastroles po \xc5\xa1al\xc4\xaf iki \xc5\xa1iol._NEWLINE_Imada trup\xc4\x97 yra surengusi pasirodymus Pranc\xc5\xabzijoje, Taivane, JAV. Trup\xc4\x97, kartu su Kuroda trupe yra \xc4\xafsik\xc5\xabrusios Ijidoje, Nagano prefekt\xc5\xabroje. Abi trup\xc4\x97s, kuri\xc5\xb3 istorija siekia 1700 m., da\xc5\xbenai rengia pasirodymus, ir aktyviai rei\xc5\xa1kiasi ruo\xc5\xa1dami jaunus tradicinio bunraku teatro artistus. Jie ple\xc4\x8dia jaun\xc5\xb3 \xc5\xbemoni\xc5\xb3 l\xc4\x97lininkyst\xc4\x97s \xc5\xbeinias apmokymo program\xc5\xb3 metu vietin\xc4\x97se vidurin\xc4\x97se mokyklose ir mokydami studentus Jungtini\xc5\xb3 Amerikos Valstij\xc5\xb3 universitetuose, vasaros akademini\xc5\xb3 program\xc5\xb3 metu. _NEWLINE_Avad\xc5\xbei trup\xc4\x97 \xc4\xafsik\xc5\xabrusi Avad\xc5\xbei saloje, pietvakariuose nuo Kob\xc4\x97s, rengia trumpus ir ilgesnius pasirodymus savo teatre beveik kiekvien\xc4\x85 dien\xc4\x85. Trup\xc4\x97 yra keliavusi Jungtin\xc4\x97se Amerikos Valstijose, Rusijoje._NEWLINE_1830 m. \xc4\xafkurta Tonda trup\xc4\x97 i\xc5\xa1 \xc5\xa0igos prefekt\xc5\xabros gastroliavo Jungtin\xc4\x97se Amerikos Valstijose, penkis kartus Australijoje. Trup\xc4\x97 yra aktyvi Japonijos akademin\xc4\x97se programose, skirtose Amerikos universitet\xc5\xb3 studentams, kurie nori mokytis tradicinio japoni\xc5\xa1ko bunraku teatro meno. _NEWLINE_Nema\xc5\xbe\xc4\x97jantis susidom\xc4\x97jimas bunraku teatru prisid\xc4\x97jo prie pirmosios japoni\xc5\xa1ko Bunraku teatro trup\xc4\x97s \xc4\xafsteigtos \xc5\xa0iaur\xc4\x97s Amerikoje. Nuo 2003 m. Bunraku Bay trup\xc4\x97, \xc5\xa1iuo metu \xc4\xafsik\xc5\xabrusi Mis\xc5\xabrio universitete, Mis\xc5\xabryje, vaidino ne tik daugelyje Jungtini\xc5\xb3 Amerikos Valstij\xc5\xb3 sali\xc5\xb3, bet ir Japonijoje. Bunraku Bay trup\xc4\x97 taip pat vadino kartu su Imada trupe.'